runetrust/blame-folketinget-dk huggingface dataset:
Kuupik Kleist (IA), 2003-10-09:
Jeg kan selvfølgelig slet ikke være enig i betragtningerne om f.eks. strengere straffe til alle, inklusive børn, og de nedsættende bemærkninger om de pædagogiske metoder og værdier, som jeg selv sætter stor pris på og prøver at efterleve.
Søren Pape Poulsen (KF), 2016-10-06:
Erkender ordføreren, at den tryghed, alle har talt om de sidste 2 dage – i hvert fald har rigtig mange partier lige pludselig italesat, at nu er der ingen grænser for, hvor meget tryghed vi skal have skabt – i hvert fald ikke er til stede i 2017, i 2018, i 2019 og i 2020 på grund af en stadig voldsomt stigende grundskyld?
Kirsten Normann Andersen (SF), 2017-05-04:
Vi tror simpelt hen, at kommunerne og det lokale demokrati ofte er klogere på rigtig mange lokale forhold, end vi er her på Christiansborg – og jeg skal hilse og sige, at den opfattelse har jeg også selv haft det meste af mit liv, og den vil jeg gerne holde fast i, også mens jeg er på Christiansborg.
Thomas Jensen (S), 2018-01-23:
Jeg mener, at forslagsstilleren selv siger, at det er vokset eksplosivt fra at udgøre, hvad er det, 136.000 lån i 2014 til at udgøre en samlet udlånsmængde på, jeg mener, det er noget med ca. 430 mio. kr., og det er jo en voldsom udvikling i forhold til det, vi så bare 4-5 år tidligere.
Stine Brix (EL), 2014-03-11:
Først vil jeg til at starte med sige til SF's ordfører, at jeg synes, at det var en udmærket pointe at prøve at kigge på, hvordan man også kan understøtte, at den enkelte kan tage stilling til, om det er det rigtige sted at have et hus i fremtiden, altså prøve at understøtte en sådan proces.
Mattias Tesfaye (S), 2021-12-17:
Derudover ønsker stillerne af borgerforslaget, at inddragelse og nægtelse af forlængelse kun kan ske i det omfang, at FN's Flygtningehøjkommissariat, UNHCR, har fuld og uhindret adgang til at monitorere flygtningenes tilbagevenden i overensstemmelse med sit mandat.
Morten Østergaard (RV), 2010-04-13:
Pantebrevskarrusellerne, som jo er årsagen til, at man nu vælger at regulere området med en ny lov, er en grov, grov form for spekulation og et eksempel på det værste, der kan ske, når det, man i udlandet kalder financial engineering, altså det, at man lader finanssektoren få frit spil og selv hitte på nye produkter osv. osv., ikke er tilstrækkeligt reguleret.
Lone Dybkjær (RV), 2006-05-16:
Jeg har altså også deltaget i nogle valgobservationer, og det behøver man jo ikke at være i Folketinget for, men jeg har deltaget i Aserbajdsjanvalgobservationen, som jeg syntes var interessant, men hvor man måske nok kan diskutere, om det var helt så frit og fair, som man godt kunne ønske sig.
Martin Lidegaard (RV), 2015-12-16:
Det er sådan lidt klatvise afgiftslettelser hist og pist, og derfor bliver jeg bare nødt til at spørge: Ville Liberal Alliance ikke hellere, med hånden på hjertet, have brugt alle de forskellige afgiftslettelser til en ordentlig lettelse af indkomstskatten, f.eks. topskatten?
Rasmus Prehn (S), 2016-11-16:
Det, vi har brug for, hvis trafikken på vejene ikke skal sande til i kø og trængsel, er, at flere tager toget, og der er der ikke nogen tvivl om, at Togfonden DK vil være et meget vigtigt og stort skridt i den rigtige retning, fordi vi får elektrificeret, fordi vi får skinneopgraderet, så vi kan få hurtigere og bedre tog, som både vil være til fordel for passagerer, men jo også for gods.
Kaare Dybvad Bek (S), 2022-04-08:
For det er jo også evident for alle, at hvis man går igennem Faaborgs hovedgade, så er det en mere behagelig oplevelse, end det er at gå igennem hovedstrøget i Vollsmose, og det handler jo om arkitektur, og hvordan noget bliver lavet, og hvordan de traditioner, vi har haft i mange hundrede år, selvfølgelig også har en åbenlys kvalitet i forhold til den måde, man som menneske oplever det at være et sted.
Peter Kofod (DF), 2023-12-07:
Jeg er meget bekymret for den her situation, og ikke alene for den betydning, det har dér, hvor den udspiller sig, men også for de følgevirkninger, det har i Vesteuropa, hvor vi i de seneste uger har set enormt store demonstrationer – nogle af dem med meget voldsomt indhold – hvor vi har set antisemitismen blusse op, og hvor vi har set, at det her land måske ikke er så sikkert for vores jødiske medborgere, som mange af os havde haft et naivt håb om at det var, og det hele sker på vores vagt.
Lars Løkke Rasmussen (V), 2004-03-24:
Når fru Margrete Auken så opremser alt det, vi ikke får lejlighed til at diskutere, og bl.a. siger, at vi heller ikke får lejlighed til at diskutere, om alle andre behandlingsmuligheder er udtømte, må jeg da bare til det sige, for jeg stillede egentlig også i udsigt, at jeg ville vende tilbage til det tema, og det er jo det farlige ved at tale uden manuskript, for jeg kom aldrig tilbage det, fordi den røde lampe lyste, og det gør den nu igen, at det sådan set heller ikke er noget, vi skal diskutere.
Lotte Rod (RV), 2019-04-25:
Det synes jeg har den fine ting i sig, at de skoler, som synes, at det fungerer godt, sådan som det er nu, ikke bliver tvunget til at lave det hele om igen, mens de skoler, som tænker, at de kan lave meget en mere varieret og spændende skoledag, hvis skoledagen bliver kortere, kan få lov til det.
Rasmus Stoklund (S), 2025-04-09:
Der vil være tilfælde, hvor afbrydelse af udbetaling af et refusionsbeløb er nødvendigt for at undgå et afgiftstab, men samtidig har jeg selvfølgelig også stor forståelse for, at der er virksomheder, der bliver udfordret økonomisk, hvis et forventet refusionsbeløb ikke udbetales.
Henrik Sass Larsen (S), 2014-01-29:
Men en af de ting, som jeg i hvert fald har hørt forsikringsbranchen sige til mig, er om de tilkendegivelser, der er kommet i forbindelse med genhusning, for det tager et stykke tid, førend vi får vedtaget et lovforslag her i Folketinget, og de har i hvert fald tilkendegivet, at de gerne vil lave acontoudlæg, sådan at de enkelte familier ikke bliver alt for hårdt belastet økonomisk.
Ester Larsen (V), 2004-03-31:
Når det alligevel centrerer sig om et konkret barn, er det, fordi det ville være etisk uacceptabelt, hvis der er et flertal her i Tinget, som ønsker at åbne muligheden, men som må sige til forældrene: Desværre, det kan ikke lade sig gøre, vores procedurer er sådan, at det lovforslag, som paragraffen er en del af, først vil være behandlet i slutningen af maj eller måske først i den kommende samling.
Jens Rohde (V), 1999-05-06:
Men det, jeg godt vil spørge fru Tove Videbæk om, er, om Kristeligt Folkeparti vil være med til at arbejde positivt på, at vi generelt går ind og kigger på de KODA- og Gramexafgifter, således at man ikke fremover, som man gør det i dag, betaler afgifter, som om folk havde otte ører og kunne høre et hav af radiostationer eller se et hav af tv-stationer på én gang, men at man betaler for det reelle lyttertal, og at vi så selvfølgelig derefter går ind og kigger på prisen, og at princippet om, at man betaler efter et reelt lyttertal, hvor der kigges på gallupundersøgelserne, skal være gældende for såvel de kommercielle som de nonkommercielle.
Inger Marie Bruun-Vierø (RV), 2001-05-28:
Et af problemerne, når der tales om bæredygtig udvikling, er, at alle problemer er uprioriterede, de sammenblandes, og at der ikke er en tilstrækkelig adskillelse mellem mål og midler. Selv om konceptet fra topmødet skal udvikle sig, som statsministeren udtrykte det, kan jeg se to mål for The Global Deal i år 2002, nemlig fattigdomsbekæmpelse på et bæredygtigt grundlag og forebyggelse af adfærdsbestemte klimaforandringer.
Michael Aastrup Jensen (V), 2016-04-12:
Jeg må indrømme, at jeg har tillid til, at hr. Søren Søndergaards tidligere kolleger i Europa-Parlamentet også kan håndtere den sag, for jeg synes, det mere er Europa-Parlamentets medlemmer, som burde være dem, der som parlamentarisk forsamling presser EU-systemet til at gå med på det her.
Kim Andersen (V), 2013-02-28:
Jeg tillader mig i og for sig at opfatte det som en generel positiv tilkendegivelse, der er kommet, for jeg kender jo godt rollefordelingen herinde, og jeg ved også, at der jo er noget af det, der har karakter af rituel stammedans, afhængigt af om man kommer fra regeringspartierne eller oppositionspartierne.
Karin Liltorp (ALT), 2025-10-21:
Som ministeren selv afslørede, sagde Alternativet jo pænt nej tak til at være med i aftalen, fordi aftaleteksten glimrede ved, at der stod rigtig meget om konkurrenceevne osv., men de grønne initiativer og lovning på, at vi ikke vil slække på ambitionerne, glimrede lidt ved deres fravær.
Jann Sjursen (KRF), 2002-12-09:
Dernæst vil jeg godt nævne det trafikforlig, som regeringen og Dansk Folkeparti har indgået, hvor der på en række områder skal foretages nødvendige forbedringer af udbygningen af jernbanenettet - det synes vi faktisk har gode perspektiver i sig - men hvor man rent faktisk finansierer det her forlig ved at øge taksterne for brugen af den kollektive trafik.
Poul Andersen (S), 1999-02-02:
Med hensyn til landområderne, som fru Margrete Auken spørger til her, skal jeg lige gøre opmærksom på, at det er vi selvfølgelig opmærksomme på. Vi har kørt mange forsøg her, og det er vel også derfor, at vi ligesom har truffet den fælles beslutning om, at nu skal der iværksættes noget.
Lars Barfoed (KF), 2014-04-04:
Jeg vil også godt sætte et spørgsmålstegn ved, om det lige er rimeligt at sige, at det er andre boligejere, der så skal holde for ved at have en ekstra omkostning på deres forsikring, selv om det måske nok er en økonomisk set ubetydelig stigning, der ville være tale om.
Marie Bjerre (V), 2023-04-19:
Jeg tror, at rigtig meget af det her skyldes, at der er noget ubevidst bias derude, altså at man ikke nødvendigvis har øjnene åbne for de kæmpe mængder af kvindeligt talent, der er derude, og at personer i høj grad, som jeg også sagde i min tale, bliver udpeget på baggrund af de netværk, de har.
Henrik Høegh (V), 2011-05-18:
Et af de væsentligste tiltag er jo, at gennemførelsen af det med de 10.000 t er udsat til 2027, fordi vi sammenligner os med bl.a. Nordslesvig, og vi kan se, at der har man en udvaskning, der kommer på niveau med vores, når vi gennemfører de første 9.000 t. Så det er altså for tidligt, vi kan ikke sige det endnu, det afhænger af, hvornår de her udvalg er færdige.
Annette Vilhelmsen (SF), 2013-01-23:
Det, som spørgeren giver mig lejlighed til, er selvfølgelig også at udtrykke, at jeg er ærgerlig over, at jeg udtrykte mig, som jeg gjorde, og jeg vil gerne understrege, at det ikke er min opfattelse, at erhvervslivet generelt modarbejder regeringen.
Sandra Elisabeth Skalvig (LA), 2024-11-14:
Ifølge de gældende regler er det efter 2 år op til myndighederne at vurdere, om en hadprædikant kan tillades at indrejse i Danmark igen, men desværre har vi set eksempler på, at myndighederne har foretaget en forkert vurdering, og at en hadprædikant er indrejst i Danmark for at fortsætte sit arbejde med at radikalisere muslimer.
Ole Glahn (RV), 2007-01-19:
Det synes jeg kunne være meget interessant i relation til, at ministeren her udsteder forventninger om et højt serviceniveau osv., for jeg forudser, at kommunalreformen medfører, at der bliver nedlagt en lang række skoler, biblioteksfilialer, plejehjem osv., og så tror jeg virkelig, at man med den her formulering har skabt en situation, hvor forventningerne bliver meget skuffede.
Torsten Schack Pedersen (V), 2014-01-14:
Det kan jo undre, at den her dagsorden ikke var på regeringens radar, for man ville ikke være med til at fremrykke skatte- og afgiftslettelserne i vækstpakken eller i skatteaftalen – særlig henset til at allerede i efteråret vidste regeringen, at vækstskønnet for dansk økonomi var sænket siden vækstaftalens indgåelse.
Tina Nedergaard (V), 2010-05-25:
Helt afslutningsvis vil jeg nævne, at i det seneste tv-program, der har været om udfordringen, havde jeg stillet mig til rådighed for en kommentar, fordi jeg simpelt hen mente, at det var vigtigt at få peget på, at regeringen har taget hånd om udfordringerne, og at vi følger det dag for dag, uge for uge, måned for måned, men man fandt ikke, at det var relevant, at den slags kendsgerninger skulle indgå i programmet.
Peter Skaarup (DF), 2008-01-16:
Det er et ressourceproblem, og for at løse det må vi i givet fald komme med de ressourcer, der skal til, for at tingene kan gå hurtigere, og for at unge mennesker, der vil begå kriminalitet og vil gå med kniv, mærker en konsekvens af det, der sker.
Karin Nødgaard (DF), 2014-06-11:
Jeg vælger at tage ordet her ved anden og sidste behandlingen af B 98, fordi jeg synes, at det er utrolig positivt – og jeg synes, at det er den kasket, vi skal tage på lige nu – at der nu viser sig at være et stort, stort flertal, faktisk alle partier går jeg ud fra, i Folketinget, som vil arbejde sammen om at få indført en behandlingsgaranti til børn og unge fra familier, hvor man oplever stofog alkoholmisbrug.
Stine Brix (EL), 2015-12-10:
Jeg talte i øvrigt selv for nylig med en af de læger, som arbejder i en af Falcks klinikker, og han sagde, at han simpelt hen ikke forstod, hvorfor det var Falck, der skulle være hans arbejdsgiver, hvorfor det ikke var regionen, fordi det jo sådan set bare betød, at der skulle tjenes nogle penge til Falck, og dermed blev det dyrere.
Per Dalgaard (DF), 2003-04-24:
Jeg har et sted i mine mange papirer oppe på kontoret nogle tal, der kan dokumentere med hensyn til den påstand, som fru Lissa Mathiasen siger jeg fremfører omkring det at regulere straffene i forhold til det at komme i fængsel, sådan at det passer til kapaciteten i fængslerne.
Christian Rabjerg Madsen (S), 2023-10-05:
For vi skal kunne tiltrække flere medarbejdere, vi skal kunne uddanne flere unge mennesker i vores velfærdsfag, og vi skal sikre, at de unge mennesker, som uddanner sig til sosu-assistent, bliver i faget og får mere frihed til at levere den ældrepleje baseret på deres faglighed i morgen, end de har i dag.
Özlem Sara Cekic (SF), 2015-04-21:
Når man laver det indgreb, man er ved at gøre i øjeblikket, også med Venstres stemmer, hvor man siger, at alene sandsynliggørelse er nok for, at man faktisk fuldstændig cutter al kontakt til de biologiske forældre, så synes jeg, det er enormt bekymrende.
Torsten Schack Pedersen (V), 2007-01-25:
Altså, hr. Jan Petersen må da godt kunne forstå, at den fuldstændige svingning i pendulet, som Socialdemokratiet leverer, da påberåber en vis undren, og det ville da være befriende, om hr. Jan Petersen kunne komme det bare lidt nærmere end det, vi har oplevet indtil videre i dag.
Martin Glerup (S), 2001-05-03:
Det er min opfattelse, at USA ikke i længden ønsker at stå i verdens miljømæssige skammekrog, men at få verdens mest CO2-forurenende nation trukket med til en bæredygtig udvikling kræver et sammenhold og en målbevidst indsats fra den øvrige verden, heri også inkluderet Danmark. Derfor gælder det om at fastholde en positiv udvikling og få så mange lande som muligt til at ratificere Kyotoprotokollen, så den kan træde i kraft næste år - med eller uden USA. Derfor anbefaler Socialdemokratiet en snarlig ratifikation.
Per Clausen (EL), 2013-05-29:
Når vismændene siger, at konsekvensen i 2015 er, at der er 1.000 mennesker færre i arbejde, end hvis man ikke havde iværksat den her plan, så er det jo fantastisk at høre den diskussion, der foregår herinde, hvor man får indtryk af, at ved at gennemføre den plan har man løst arbejdsløshedsproblemet, beskæftigelsesproblemet, og man har skabt velfærd i vores land.
Morten Helveg Petersen (RV), 2004-05-27:
Jeg synes igen ikke, at det tilkommer mig at stå og fortælle spørgeren, hr. Holger K. Nielsen, ned til hvert enkelt komma, hvad det er for ord, der er ændret, men jeg kan garantere hr. Holger K. Nielsen for, at ændringer har der skam fundet sted.
Flemming Hansen (KF), 2003-04-03:
Jeg vil derfor gerne sige med hensyn til det der med det kvarte århundrede og flagskib og Femern, at det eneste bløde, der er i den argumentation, er, at hr. Keld Albrechtsen siger, at nu er der gået et kvart århundrede, og det hænger sammen med Femern, fordi det er mit flagskib.
Tina Nedergaard (V), 2011-03-17:
Altså det her er jo et parlament, og det vil sige, at man ved flertal træffer beslutninger herinde, og SF har ambitioner om at komme i regering og dermed tage ansvaret for, hvordan den danske økonomi skal udvikle sig, men når det kommer til at angive løsningerne, siger de: Nej, det kan ikke være vores ansvar; det må de gøre ude i fagbevægelsen.
Flemming Oppfeldt (V), 2002-05-23:
Dette er den politiske og sociale arv efter de sidste 30 års manglende integrationspolitik, og det er her, at en ny integrationspolitik indfører to nye elementer, nemlig starthjælpen, som lovforslaget omhandler, samt regeringens program, der hedder »Flere i arbejde«, og som først offentliggøres i morgen.
Peter Hummelgaard Thomsen (S), 2016-02-02:
Som jeg præcist også sagde i min ordførertale, er vi fuldstændig enige i, at der er nødt til at være klare regler for, hvem og hvordan og hvor meget man har adgang til af velfærdsydelser, særligt i de lande i Europa, hvor det er, man har mere generøse velfærdsydelser end andre steder.
Kristian Jensen (V), 2006-05-10:
Det er regeringens intention og klare vilje, at vi vil sætte fokus på det her område, og vi har faktisk gjort det i en årrække gennem en ottepunktsplan med otte forskellige initiativer, senest i forbindelse med spørgsmålet om at skærpe reglerne, sådan at der også kan blive bødestraf, hvis ikke man har sin dokumentation i orden; ikke fordi vi kan dokumentere, at der er sket fejl, men hvis vi kan bevise, at man ikke har sin dokumentation i orden i forbindelse med det, som meget ofte bruges som noget af det, man spørger om, nemlig det såkaldte transfer pricing, ja, så kan man nu også blive idømt en bøde.
Aage Frandsen (SF), 2005-01-12:
Som det fremgår af spørgsmålet og begrundelsen for spørgsmålet, har jeg svært ved at se den logiske sammenhæng imellem det, statsministeren sagde den 5. juni 2001, og det, som jeg i hvert fald kendte til den daværende regerings praksis, og så det, som er den nuværende regerings praksis.
Ove Hygum (S), 2001-04-20:
Regeringen har om nogen stået for mottoet »ingen rettigheder uden pligter«, men der er heller ingen tvivl om, som jeg både har sagt og skrevet for nylig, at der nok vil være en del situationer, hvor den arbejdsløse finder, at det med pligterne står mest tydeligt i den pågældendes bevidsthed.
Søren Søndergaard (EL), 2017-03-29:
Vi har nemlig det grundlæggende synspunkt, at staten ikke skal bestemme, hvem danske statsborgere skal gifte sig med, og i dag er reglerne for familiesammenføring så stramme, at rigtig mange danske statsborgere i praksis er afskåret fra at gifte sig med en udlænding, i hvert fald hvis de vil leve sammen i Danmark.
Claus Larsen-Jensen (S), 2003-10-10:
Jeg står her med Vatikanets dagsorden for Den Europæiske Union, udgivet af Katolikker for Frit Valg, og jeg vil egentlig gerne spørge fru Tove Videbæk om, hvordan det her egentlig hænger sammen i forhold til Kristeligt Folkepartis dagsorden i øvrigt.
Margrete Auken (SF), 2000-02-02:
Og jeg vil så gerne svare igen, at det altså bekymrer mig meget, at ministeren er så hamrende ligeglad med planlægningen og sammenhængen i det og med, at der kommer en stor advarselsrapport, der siger, at den her tunnel er en risikofyldt tunnel at bygge, og at der er stor risiko for, at den kan brase sammen bagefter.
Thomas Danielsen (V), 2025-01-16:
Så hver gang, vi finder på, at der skal reguleres, har det konsekvenser for virksomhederne, for kommunerne og den offentlige myndighed generelt, og derfor vil min anbefaling bare være at gøre det så simpelt og ubureaukratisk som muligt for ikke at kvæle os selv og virksomheder i bureaukrati.
Flemming Møller Mortensen (S), 2009-03-11:
Så det er penge ind i kassen, men det er også penge ud af kassen, og Socialdemokraternes holdning er, at de penge, der er givet ind i kassen, ikke modsvarer behovet for at forbedre forholdene for eliteidrætsudøverne i Danmark, og det er et problem.
Knud Erik Hansen (SF), 1999-12-09:
Det havde været spændende, hvis vi havde fået den klare melding, men det har kun heddet, at vi vil arbejde for kryptering, men ikke meget præcist om hvordan. Det, vi kan opleve fremover, er måske i virkeligheden, at den bevægelse, der er i gang i andre lande - for der er jo stærke bevægelser i gang i andre lande netop for at sikre borgerne både i USA, i Tyskland, Europa-Parlamentet er også i gang - i virkeligheden kan komme til at overhale Danmark, men det kunne faktisk være dejligt, hvis Danmark var medspiller på det her og aktiv medspiller og ikke kun sådan lidt passiv, som jeg har fornemmet lidt af debatten her.
Morten Homann (SF), 2003-11-27:
Jamen det her er jo til forskel fra det, som hr. Anders Samuelsen også medvirker til sammen med den nuværende regering, nemlig at tørre udgifter af på kommunerne, uden at der følger penge med, sådan set en besparelse, hvor vi netop, hvis hr. Anders Samuelsen læser forslaget, krone for krone overfører pengene fra befordringsfradraget til de målrettede løsninger.
Pernille Skipper (EL), 2015-05-21:
Nu er det jo sådan, at hvis man tilvælger Europol, vil man skulle tilvælge det helt, inden forhandlingerne om f.eks. ændringer er afsluttet, det vil sige, man skal tilvælge, før man ved, hvad det ender med, eller også vil man skulle vælge at stå uden for og ikke sidde med ved bordet.
Aki-Matilda Høegh-Dam (SIU), 2020-09-08:
Jeg tænker, at hvis vi skal bekæmpe uligheden, og hvis vi igennem Vækstfonden eller noget andet skal begynde at sætte fart på erhvervene i Grønland, bliver vi også nødt til specifikt at øremærke indsatsen, så vi bekæmper den kæmpe ulighed på tværs af geografi, men også til gavn for alle i Grønland.
Jesper Petersen (S), 2018-05-09:
Det går jo bedre med at få produceret vindmøller og spare på energien andre steder og producere mere energirigtigt, men når det drejer sig om bilerne, går det jo altså meget langsomt i forhold til elbilerne, og jeg vil bare bede ministeren om at bekræfte, at det er korrekt, at Klimarådet siger, at man godt kan opnå det her tal, hvis man sætter den rigtige strategi.
Lene Espersen (KF), 2003-01-22:
Så hvis der er nogen, der forsøger at give et billede af, at der overhovedet ikke har været nogen samtale, så vil det være forkert at påstå. Men jeg mener bestemt ikke, at man med baggrund i den diskussion, som vi har haft her i dag, kan påstå, at de svar, der blev givet, er mangelfulde.
Jacob Jensen (V), 2013-05-21:
Og jeg vil sådan set godt give hr. Finn Sørensen ret i det bemærkelsesværdige i – og det kan jeg så stille spørgsmål om som opfølgning på hr. Finn Sørensens indlæg – at man fra Socialdemokraternes side dengang var imod det, og det er altså omkring 2 år siden.
Mikkel Bjørn (DF), 2024-05-02:
Det, han så nævner i næste sætning, nemlig at alle de 2.000 personer lever op til de krav, vi har vedtaget her i Folketinget, er desværre ikke rigtigt, fordi det jo er sådan, at hvis man eksempelvis er statsløs eller andre ting, behøver man ikke at leve op til de krav, som vi har vedtaget her i Folketinget.
Lars Barfoed (KF), 2010-04-12:
En klage over, at reglerne ikke overholdes, kan, ligesom ved andre optagelser fra tv-overvågning, indbringes for Datatilsynet. Så det er min opfattelse, at vi har et velafbalanceret forslag her, og jeg skal naturligvis anbefale, at Folketinget vedtager det, men også sige, at jeg ser frem til et godt og konstruktivt udvalgsarbejde, hvor jeg naturligvis vil bidrage med det, jeg kan.
Pernille Rosenkrantz-Theil (EL), 2003-01-14:
Enhedslisten har tidligere fremlagt et gennemregnet forslag til skattelettelser, som vil kunne give folk på lave indkomster en skattelettelse på op til 3 pct., og som vil betyde, at man skal tjene over 400.000 kr. om året for at få en højere skat, end man har i dag, uden at det i øvrigt betyder en øget beskatning af erhvervslivet.
Pernille Vermund (NB), 2020-11-17:
Man kunne meget tidligere have isoleret minkfarmene, man kunne have sikret avlsmateriale, man kunne have delt viden med andre forskere og fundet løsninger, og når man har tid, kan man som regel finde bedre løsninger end dem, som man finder, når man handler på bagkant og måske på baggrund af frygt.